تاسيويت

تاسيويت (كاتسمّى حتى السيوية، اولّا لامازيغية السيوية، اللي كايهضرو بيها كايسميوها Jlan n isiwan (جلان نْ اسيوان)) هي اكتر اللوغات لامازيغية اللي كاينة فالشرق، كاينة فمصر وكايهضر بيها مابين 15 الف حتال 20 الف فلواحات ديال سيوة ولݣارة حدا لحدود معا ليبيا. تاسيويت هي اللوغة لعادية ديال لمفاهمة ولهضرة فلمجتماع ديال لامازيغ لمصراوة اللي كاينين فسيوة ولݣارة، ولاكين لوجود ديال هاد اللوغة كاين فخطر بسباب ماكاتقرّاش فلمدارس وماكاتستعملش فلاعلام ومامعتارفاش بيها لحوكومة ديال مصر، وليستيعمال ديال الدارجة لمصرية فالزواجات لمخلطين. تقريبا ݣاع السيويين ليوما كايتعلمو يهضرو بالدارجة لمصرية وهي لوغة تانية ديالهوم من عمر صغير بزاف. تاتّرات السيوية بزّاف بلعربية، سوا لمصرية اولّا لبدوية، ولاكين حتى بلعربية ديال لفترات اللولين. السيوية هي اللوغة لامازيغية لوحيدة اللي اصلية فمصر واللي كايهضرو بيها الناس فالشرق كتر من ݣاع هاد اللوغات فشمال افريقيا. فوسط هاد اللوغات نيت، تاسيويت كاتبان فشي خصائيص لغوية موهيمّة، بحال لغبور ديال التفريق بين لمدكار ولمؤنات فلجمع، ولغبور ديال لادوات دالنفي فالتصريف ديال لافعال، وليستيعمال ديال لموافقة لكاملة دلفيعل معا لفاعيل، ليستيعمال ديال "لا" فالنفي لحسايسي دلفعال، ولمجيبة ديال الشكل دلمقارنة فالنعت من لعربية. تاسيويت فيها واحد لخاصية نمطية اللي نادرة بزاف ماشي غير فلمينطاقة ولاكين فلعالم: لموافقة ديال لمخاطب على لاسماء دلاشارة. التصنيف. كانت تاسيويت كاتصنف ديما معا اللوغات الزناتية، على حساب داكشي اللي كتب لمؤرخ لمقريزي فلقرن 15، وادموند ديستانݣ (1920/3) تعامل معاها باللي راها طرف معا "groupe du Nord" (مجموعة دالشمال) مع الزناتية على لاساس ديال لمشابهة فالصرف والتحويل. فيسيتشل ف2005 ݣال باللي راها كاتشارك فالتحياد ديال حرف لعلّة اللولاني مع الزناتية. ايخينڤالد وميليتاريڤ ف1984، متبوعين ب"اتنولوݣ" صنفو السيوية معا لݣروپ ديال اللوغات لامازيغية الشرقية، اللي فيه حتى تاويلانت وتاسكنيت اللي كاينين فالشرق ولوسط ديال ليبيا. مارتين كوصمان ف1999 ربط تاسيويت معا تاسكنيت واللهجات ديال تانفوست فلغرب ديال ليبيا وتونس، ولاكين ماشي معا تاويلانت. سوّاݣ ف2013 حتى هو كايݣول باللي السيوية خرجات من واحد السنسلة ديال اللهجات مابين تاسكنيت وتانفوست من غير تاويلانت، وباللي تاسيويت اترات من بعد على تاويلانت من مورا لفراق على هاد السنسلة. سوّاݣ مبازي لهضرة ديالو على بتيكارات مشتاركة. "لمشروع ديال اللوغات اللي فخطر" (Endangered Languages Project) كايليستي تاسيويت فالصنف ديال اللوغات اللي مهددين بلينقيراض بواحد لحتيمالية ديال 20 فلمية مبنية على دلايل مجموعين. النطق. واحد التحليل دارو كريستفرايد نومان ف2012 كايݣول باللي تاسيويت فيها 38 حرف وستة دالصوايت. لحروف. السيوية فيها 38 حرف يقدّو يكونو امّا قصار اولّا طوال. ليملاء ديال هاد لحروف كايختالف من مصدر لواحد اخور. نومان كيقتارح املاء عملي بلحروف اللاتينية كايشبه لكتبة فلوغات امازيغية خرة: كاتّحط نقطة تحت لحروف لمفخمة (متال: ṭ لحرف الطا)، شاپو مقلوب فوق لحروف اللتايوية لغارية (متال:č لحرف /tʃ/ "تْشْ"، وğ لحرف /dʒ/ "دْجْ"، وš لحرف الشين)، حرف لعلّة لياء /j/ يتكتب بy، لحروف اللهايوية لحكّاكة (لخا يتكتب x ولغين بɣ)، ولحروف لحلقية (لحا يتكتب ḥ ولعين يتكتب ɛ). واخّا هكّاك، لحروف لحلقية كاتكتب (ħ للحا وʕ للعين) باش مايتغالطش ɛ معا شي صايت. ݣاع لمصادر كاتملي حرف لها بh. الصوايت. كاينين 6 ديال الصوايت: /a، e، i، o، u، ə/. الصوايت لموسطة /e/ و/o/ ماكاتكونش فاللخر ديال لكلمة، و/o/ نادر بزّاف. لوجدود ديال الصوايت لموسطة نادر فاللوغات لامازيغية، وهادشي كايعكس لخصائيص ديال النطق اللي كاينين فتاسيويت، زيادة على التسلاف من لعربية الدارجة. قبل هاد التغيرات، لفرق اللي كاين فلامازيغية لبديانية مابين *i و*e تحيّد فݣاع لحالات من غير قبل حرف النون /n/ فاللخر ديال لكلمة. لقواعد. الترتيب ديال لكلمات فالسيوية هو فاعل-فعل-مفعول به: لحروف ديال لجر كاتسبق لجملة دالسمية. فوسط هاد لجملة، لارقام (من غير واحد فبعض لخطرات) كاتسبق السمية لمحسوبة، والنعوت والصفات دالتعريف كاتجي مورا السمسة الرئيسية. السميات دلاشارة ديما كاتجي حدا النعوت اولا لحروف دلملكية، وتقدر تجي مورا لجملة لوصلية، متال: السميات. السميات فتاسيويت مخصصين للجنس (مدكّار ولّا مؤنات) ولعدد (مفرد ولّا جمع). لغالبية ديال السميات كايكون فيها واحد لباديئة، غاليبا a- (اَ-) للمدكّار لواحد، متال: asen (اَسَن، "سنّة")، i- (اِ-) للمدكار لمجموع، متال: isenən (اِسَنَّنْ، "سنان")، ta- (تَ-'ا'-) للمؤنات لواحد، متال: taṣṛəṃt (تاصْرَمْتْ، "مصرانة") وti- (تيـ-) للمؤنات لمجموع، متال: tiṣəṛṃen (تيصَرْمِن، "مصارن"). لكلمات اللي تسلفات من لعربية كاتبدا ب(ə'l'-) "ال" ديال التعريف: ləqləm (لْقْلَمْ، "ستيلو")، ddhan (الدهان، "زيت"). بزّاف ديال السميات كايكون فيها حروف زايدة فاللخر (لحايق)، غالبا -t (ت-) ديال لمؤنات لواحد، -en (-ـَنْ) ديال لمدكار لمجموع و -en (-ـِنْ) ديال لمؤنات لمجموع بحال اللي فلفوق. لكلمات اللي تسلفو من لعربية كايساليو ب-ət (-ـَتْ) اولّا -a (-ــَ) بالنسبة للمؤنات لواحد، و-at (-ـَتْ) اولّا -iyyat (-ـِيّات) للمؤنات لمجموع، متال: ɣṛaḅa (غرابَ، "غراب كحل") ⇐ ɣṛaḅiyyat (غرابِيّات، "غربان كحلين"). لجمع ديال لكلمات كايجيب التغيير ديال الجدر تاعها من الداخل، متال: azidi (اَزيدي، "بناوى") ⇐ izida (اِزيدا، "بنات اوى")، ašṭiṭ (اَشْطيط، "طير") ⇐ išəṭṭan (اِشَطّـَن، "طيور"). على لعكس ديال لوغات امازيغية وحدين خرين، السميات فتاسيويت ماكايتبدّلش الشكل ديالها حيتاش مافيهاش لاضافة وماكاتفرّقش مابين لوضعية ديال لفاعل اوّلا لوضعية ديال لمفعول بيه، لاضافة، اولّا لمجرور. النعوت. النعت فتاسيويت كايتبع لمنعوت (السمية اللي كايوصف) فالنوع ولعدد، وكايستعمل نفس لحروف الزايدة اللولانية واللخرانية اللي كاتزاد فالسميات، متال: بعض لمرّات هاد التبعية ماكاتحققش: شي سميات دلمؤنات لمجموع كايجيو معاها نعوت بلمدكار لمجموع. بعض النعوت كايتبعها فاللخر لحرف -a (- ــَ) اللي لوضيفة ديالو يمكن تكون عندها علاقة بلجوانب دلهضرة، هادشي واخا هكّاك ماماكّدش. النعوت دلقياس اللي مافيهاش كتر من تلاتة دلحروف فالجدر يقدر يكون فيها صيغة ديال لمقارنة اللي كايدّار بطريقة "(ə) 'الا كانت' عاد من موراها CCəC" اللي جاية من لعربية، بحيت C كاتمتل حرف، متال: aħəkkik (اَهَكّيك، "صغير") كاتعطي əħkək (اَهْكَكّ، "صغر من")، agzal (اَݣزال، "قصير") كاتعطي gzəl (ݣْزَلْ، "قصر من")، وaẓəy (اَزاي، "مُرّ، مداقو خايب") كاتعطي ẓya (زيا، "كتير لمرورة، مداقو خْيَب من"). الزيادة ديال -hŭm (-هُم) فاللخر كايعطي شكل التفضيل (صيغة لمبالغة)، متال: aħəkkik (اَهَكّيك، "صغير") كاتعطي əħkəkhŭm (اَهْكَكّهُم، "الصغير فيهوم"). سميات لاشارة. السميات ديال لاشارة كاتجي مع اللي كاتشير ليه فلعدد و، الا كان واحد، فلجنس، السميات دلاشارة لمتوسط فلبعد كاتجي مع لمخاطب، وهادي صيغة مامعروفاش بزاف ديال ليتيفاق دالتخصيص. السميات دلاشارة هوما: فاش سمية ديال ليشارة كاتدخل على واحد لجملة اسمية، كاتاخد اللاحقة دلبدية da- (-دا) (ta- (-تا) للمؤنات لواحد). سمية لاشارة كاتاخد اللاحقة دلبدية ɣ- (-غ) باش تاخد لمعنا التمتيلي اللي كاين فلعربية لفصحى الجديدة ديال (اليكم… ) اولّا فلفرانساوية (… Voici). الضماير. الضماير فتاسيويت كاتجي معا لعدد ولجنس (فلمفرد بوحدو). السيوية هي لوغة كايتعبر بيها بلا ضماير باينين (منفاصلين) اللي ليستيعمال ديالهوم كايكون محدود، ولحروف ديال الزيادة اللي كاتبين التصريف كاتحييد التلفة واللبس على النتيع للضمير. لجدوال كايعطي النضام ديال التصريف. لاحض باللي فلخانة ديال "لمجرور" V كاتعني صايت، وC كاتعني حرف. Aff فلخانة ديال لمجرور كاتعني زيادة خرة. شي زيادات تاع لموافقة مع لفاعل كاتاخد شكال مختالفين قبل الزيادات ديال لمفعول بيه التاني، مبيّنة هنا بالشراطي من جوج دالجوانب. متال: -m-. اللواحق ديال لمفعول بيه فلغايب كاياخدو شكال مختالفين على حساب الا جات قبل منهوم زيادة خرة اولّا الا كانو ملاصقين نيشان معا الجدر دلكلمة. اللواحق ديال لمفعول بيه فلمخاطب كايتعوضو فالضماير لمنفاصلين ديالهوم الا جاو من مورا الزيادة ديال لموافقة مع لفاعل فلمتكلم لمفرد. لخانة لخاصة تاع الزيادات ديال مساب/مِشان (بالدارجة: بسباب) جاين من لعربية. لفعال. لفعال فتاسيويت كايتوافقو معا الشخص، لعدد و(الا كانو مفرد) معا لجنس ديال لفاعل ولمفعول بيه التاني، وكاياخدو لواحق (زيادات فاللخر) كاتخدم بحال الضماير. لفيعل "حل" متلا كايتصرف فلماضي هاكّا: بعض لمرات السميات اللي لمجموع كايجيبو لموافقة معا لفاعل بصيغة لمؤنات لمفرد. الترتيب ديال الزيادات على لفيعل هو:(فاعل)-جدر لفيعل-(فاعل)-(مفعول بيه تاني)-(مفعول بيه)، متال: y-uš-as-t i talti (يـ-وش-اس-ت ا تالتي، "عطاه للمْرَة). لفعال فالسيوية عندهوم جانب وحالات ديال لاعراب. الجدر لاساسي كايتستعمل فلامر ولمستقبل/التمني/التوقع (شي حاجة مازال ماطرات). هاد اللخر كايتزاد ليه الويادة دلبدية ga- (ݣا-) اللي كاتجي قبل الزيادة دلموافقة مع لفاعل، اولّا əd'da'- (دا/ادّا) باش يتعطاو قتيراحات. الشكل لماضي هو نيت الجدر تاع لفيعل فلغالبية دلحالات، ولاكين فلبعض كايتبين فصايت مزيود فاللخر. لمضارع كايتدار من الجدر ببزاف ديال التغييرات فالشكل ديال لفيعل، منها الشدة فلحرف التاني، الزيادة ديال t (ت) فاللول اولّا زيادة ديال a. واحد لحالة خاصة (ماكايناش فلوغات امازيغية خرين) هي النتيجة فلماضي، كاتدار بالزيادة ديال -a (-ـا) فاللخر فعل فلماضي باي زيادات تدارو ليه من قبل، والتبدال ديال ə (فتحة اولّا سكون) فاخر طرف دلكلمة لi (كسرة). نفس لعملية الا تدار مع فعل مضارع كاتعطي فلمعنى ديال "فاش (كنت، كان، كانو)… " لامتلة جاية من التصريف ديال لفعل ukəl (اَكَل، "تمشى"): تاسيويت ماعندهاش شي تغيير على لفيعل ولّا شي حاجة كاتدخل عليه براسو باش بوّلي منفي على لعكس ديال اللوغات لامازيغية لخرين. فݣاع الجوانب ولحالات، لفعال كايتنفاو غير بالزيادة ديال la (لا) قبل لفيعل. واخّا هكاك، الشكل ديال لمنع (ما تديرش) كايستعمل لفعل فالصيغة ديال لمضارع، على لعكس ديال لامر اللي كايستعمل الجدر لاساسي.